

**H O T Ă R Â R E**

**privind numirea administratorului special la societatea Pază și Protecție Cluj S.R.L.**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 9 din 17.01.2025 privind numirea administratolului special la societatea Pază și Protecție Cluj S.R.L., propus de Preşedintele Consiliului Judeţean Cluj domnul Alin Tișe, care este însoţit de Referatul de aprobare cu nr. 1123/14.01.2025, Rapoartele de specialitate întocmite de compartimentele de resort din cadrul aparatului de specialitate al Consiliului Judeţean Cluj cu nr. 1124/14.01.2025, respectiv nr. 1466/15.01.2025 şi de Avizul cu nr. 1123 din 21.01.2025 adoptat de Comisia de specialitate nr. 4, în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Ţinând cont de adresele Cabinetului Individual de Insolvență Horațiu Hînganu cu nr. 3431, 3432 și 3430/18.12.2024, înregistrate la Consiliului Județean Cluj cu nr. 53.451/20.12.2024;

Luând în considerare prevederile:

* art. 2 și ale art. 80-82 din Legea privind normele de tehnică legislativă pentru elaborarea actelor normative nr. 24/2000, republicată, cu modificările și completările ulterioare
* art. 123 – 140 și ale art. 142 - 156 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020, republicată 2;

În conformitate cu prevederile:

* art. 173 alin (2) lit. d) din Ordonanța de urgență a guvernului nr. 57/2019 privind Codul administrativ, cu modificările și completările ulterioare;
* Legii privind societăţile nr. 31/1990, republicată, cu modificările şi completările ulterioare;
* art. 52 - 56 din Legea privind procedurile de prevenire a insolvenţei şi de insolvenţă nr. 85/2014, cu modificările şi completările ulterioare;
* Hotărârii Consiliului Județean Cluj nr. 199/2024 privind stabilirea unor măsuri referitoare la societatea pază și Protecție Cluj S.R.L.;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1.** **(1)** Se aprobă desemnarea doamnei Habala Orieta Maria, în calitate de administrator special, în cadrul procedurii simplificate a insolvenţei, al societății Pază și Protecție Cluj S.R.L., care să reprezinte interesele societății, precum și ale Județului Cluj, prin Consiliul Județean Cluj, în calitate de asociat unic, în conformitate cu prevederile Legii nr. 85/2014 privind procedurile de prevenire a insolvenței și de insolvență.

**(2)** Se aprobă acordarea administratorului special a unei indemnizații lunare în cuantum de 11.111 lei brut, care va fi suportată din bugetul Județului Cluj.

**Art. 2.** Se aprobă contractul de mandat care se va încheia cu administratorul special cuprins în **anexa** care face parte integrantă din prezenta hotărâre.

**Art. 3.** Se mandatează Președintele Consiliului Județean Cluj, domnul Alin Tișe, ca pentru și în numele Județului Cluj, să semneze contractul de mandat cu administratorul special desemnat conform art. 1.

**Art. 4.** Se mandatează doamna Habala Orieta Maria pentru îndeplinirea formalităţilor privind înregistrarea prezentei hotărâri la Oficiul Registrului Comerţului de pe lângă Tribunalul Cluj și pentru publicarea acesteia în Monitorul Oficial al României, partea a IV-a.

**Art. 5.** Cu punerea în aplicare a prevederilor prezentei hotărâri se încredinţează Președintele Consiliului Județean Cluj, prin Direcţia Generală Buget-Finanţe, Resurse Umane și Direcția Juridică, precum și doamna Habala Orieta Maria.

**Art. 6.** Prezenta hotărâre se comunică Direcţiei Generale Buget-Finanţe, Resurse Umane; Direcției Juridice; domnului Horațiu Hînganu; societății Pază și Protecție Cluj S.R.L.; doamnei Habala Orieta Maria, precum şi Prefectului Judeţului Cluj, şi se aduce la cunoştinţă publică prin afişarea la sediul Consiliului Judeţean Cluj şi pe pagina de internet „www.cjcluj.ro”.

**Contrasemnează:**

**PREŞEDINTE,**  **SECRETAR GENERAL AL JUDEŢULUI,**

**Alin Tișe Simona Gaci**

**Nr. 7 din 29 ianuarie 2025**

*Prezenta hotărâre a fost adoptată cu 26 de voturi “pentru”, 3 voturi ”împotrivă” și* *3 ”abțineri”, fiind astfel respectate prevederile legale privind majoritatea de voturi necesară.*

****

**Anexă**

**la Hotărârea nr. 7/2025**

**CONTRACT DE MANDAT**

1. **PREAMBUL**

Având în vedere:

* Sentința nr. 2307 pronunțată în Camera de consiliu în data de 17.12.2024 de către Tribunalul Specializat Cluj, în Dosarul nr. 848/1285/2024;
* Hotărârea Consiliului Județean Cluj nr. 199/17.10.2024 privind stabilirea unor măsuri referitoare la societatea Pază și Protecție Cluj S.R.L.
* Hotărârea privind numirea administratorului special la societatea Pază și Protecție Cluj S.R.L. nr.......

În temeiul dispozițiilor:

* art. 52 din Legea nr. 85/2014 privind procedurile de prevenire a insolvenţei şi de insolvenţă cu modificările și completările ulterioare;
* Legii nr. 31/1991 privind societățile, republicată, cu modificările și completările ulterioare;
* art. 2009 – 2042 din Legea nr. 287/2009 privind Codul Civil, cu modificările și completările ulterioare;

1. **PĂRȚILE CONTRACTANTE**
2. **JUDEŢUL CLUJ** cu sediul în municipiul Cluj-Napoca, Calea Dorobanţilor nr. 106, judeţul Cluj, telefon 0372 640 000, fax 0372 640 070, cod fiscal 4288110, reprezentat legal prin președintele Consiliului Judeţean Cluj - domnul Alin Tișe, în calitate de **MANDANT – ASOCIAT UNIC**

și

**2. Doamna Habala Orieta Maria,** cetățean român, domiciliat în \_\_\_\_\_\_\_, str. \_\_\_\_\_\_\_\_\_\_\_\_\_\_\_ nr. \_\_\_\_\_\_, jud. \_\_\_\_\_\_\_\_\_\_\_, identificată cu \_\_\_\_\_\_\_\_ seria \_\_\_\_\_\_\_\_\_\_\_ nr. \_\_\_\_\_\_\_\_\_, CNP \_\_\_\_\_\_\_\_\_\_, eliberată de \_\_\_\_\_\_\_\_\_\_\_\_\_\_ la data de \_\_\_\_\_\_\_\_\_\_\_\_\_\_, tel. \_\_\_\_\_\_\_\_\_\_\_\_\_\_\_, având funcția de **administrator special** al societătii Pază și Protecție Cluj S.R.L., în calitate de **MANDATAR,**

au convenit asupra încheierii prezentului Contract de mandat, în condițiile și cu respectarea următoarelor clauze:

1. **OBIECTUL CONTRACTULUI**

**Art. 1.**

Prin prezentul contract, mandatarul, în calitate de administrator special al societății Pază și Protecție Cluj S.R.L., este împuternicit să reprezinte interesele societății și asociatului unic - Județul Cluj, în temeiul Legii nr. 85/2014 privind procedurile de prevenire a insolvenței și de insolvență.

1. **DURATA CONTRACTULUI**

**Art. 2.**

Contractul de mandat produce efecte de la data semnării de ambele părți și până la data primirii notificării închiderii procedurii simplificate a insolvenţei societăţii sau până la momentul apariției oricăreia din situațiile ce conduc la încetarea acestuia.

1. **DREPTURILE ȘI OBLIGAȚIILE MANDATARULUI**

**Art. 3.**

**Administratorul special are următoarele drepturi:**

1. plata unei indemnizații lunare în cuantum de 11.111 lei brut, care se asigură din fondurile Consiliului Județean Cluj, respectiv prin bugetul propriu al Județului. Plata indemnizației va fi asigurată de către Consiliul Județean Cluj, în baza pontajului semnat de către mandatar și avizat de către Președintele Consiliului Județean Cluj;
2. mandatarul are dreptul la concediu de odihnă de 25 zile lucrătoare pe an, acordat în baza cererii aprobate de către Președintele Consiliului Județean Cluj;
3. mandatarul beneficiază de concedii de boală și alte concedii prevăzute de lege;
4. informare nelimitată asupra activității societății și acces nelimitat la orice act al societății;
5. mandatarul are dreptul de decontare, în baza referatelor de necesitate și oportunitate, a documentelor justificative și în limita prevăzută de lege, a cheltuielilor de deplasare și cazare efectuate în exercitarea exclusivă a atribuțiilor de administrator special ;
6. să beneficieze de logistica necesară desfășurării oricărei activități care are legătură cu atribuțiile funcției de administrator special.

**Art. 4.**

**Administratorul special are următoarele obligații:**

1. să reprezinte interesele debitoarei societatea Pază și Protecție Cluj S.R.L. și ale asociatului unic Județul Cluj, în temeiul Legii nr. 85/2014 privind procedurile de prevenire a insolvenței și de insolvență;
2. să răspundă în fața mandantului cu privire la îndeplinirea mandatului;
3. să participe, în calitate de reprezentant al debitoarei, la judecarea acţiunilor prevăzute la art. 117-122 ori a celor rezultând din nerespectarea art. 84 din Legea nr. 85/2014;
4. să formuleze contestaţii în cadrul procedurii reglementate de Legea nr. 85/2014;
5. după intrarea în faliment, să participe la inventar, semnând actul, să primească raportul final şi situaţia financiară de închidere şi să participe la şedinţa convocată pentru soluţionarea obiecţiunilor şi aprobarea raportului;
6. să primească notificarea închiderii procedurii.
7. să furnizeze oricând mandantului, la solicitarea acestuia, informații și date asupra exercițiului mandatului său sau legate de activitatea societății;
8. să sesizeze deficiențe sau nereguli de natură a periclita funcționarea societății pe care le constată direct sau indirect. În cazul în care acestea nu pot fi înlăturate operativ, mandatarul va propune măsurile ce le consideră necesare;
9. să execute personal mandatul, neavând dreptul să transmită unui terț, în parte sau în totalitate, drepturile și obligațiile conferite de mandanți;
10. să păstreze confidențialitatea cu privire la activitatea societății pe toată perioada mandatului, fiind ținut responsabil de această obligație încă 2 ani de la încetarea prezentului contract;
11. să predea la încetarea contractului mandantului–Județul Cluj toate datele și documentele aparținând societății sau referitoare la aceasta;
12. să depună la Serviciul Resurse Umane din cadrul aparatului de specialitate al Consiliului Județean Cluj la data de întâi a fiecărei luni pontajul pentru luna anterioară în vederea avizării lui de către președintele Consiliului Județean Cluj și efectuarea plății drepturilor bănești;
13. să transmită trimestrial, odată cu pontajul, un raport privind stadiul procedurii, evenimentele relevante ale procedurii, date și informații privind starea debitoarei ;
14. să declare și să evite conflictele de interese în raport cu Societatea;
15. alte obligații și atribuții prevăzute de lege sau dispuse de instanțele competente și/sau asociatul unic.

**Art. 5** După ridicarea dreptului de administrare, debitorul este reprezentat de lichidatorul judiciar, care îi conduce şi activitatea de afaceri, iar mandatul administratorului special va fi redus la a reprezenta interesele asociatului unic.

**VI. DREPTURILE ȘI OBLIGAȚIILE MANDANTULUI**

**Județul Cluj are următoarele drepturi:**

**Art. 6**

1. să fie informat cu privire la activitatea societății, la situația economico-financiară și la derularea procedurilor prevăzute de Legea nr. 85/2014 privind procedurile de prevenire a insolvenţei şi de insolvenţă cu modificările și completările ulterioare;
2. să revoce administratorul special, în cazul în care acesta nu își îndeplinește obligațiile contractuale.

**Art. 7**

**Județul Cluj are următoarele obligații:**

1. să asigure administratorului special condițiile pentru exercitarea mandatului;
2. să asigure fondurile necesare pentru plata indemnizației brute lunare a administratorului special;
3. să rețină și să vireze contribuțiile datorate conform legislației în vigoare.

1. **RĂSPUNDEREA PĂRȚILOR**

**Art. 8.**

Pentru neîndeplinirea sau îndeplinirea necorespunzătoare a obligațiilor prevăzute în prezentul contract, părțile răspund potrivit legislației în vigoare.

**Art. 9.**

(1) Mandatarul este răspunzător potrivit legislației în vigoare și prezentului Contract, pentru neexecutarea totală sau parțială, cât și pentru executarea defectuoasă a mandatului.

(2) Mandatarul răspunde civil pentru daunele produse societății sau Județului Cluj prin orice act sau fapt al său contrar intereselor acestora și/sau penal, după caz.

1. **MODIFICAREA CONTRACTULUI**

**Art. 10.**

(1) Prevederile prezentului contract pot fi modificate prin act adițional, cu acordul părților semnatare.

(2) Contractul va fi adaptat corespunzător reglementărilor legale ulterioare încheierii acestuia, care îi sunt aplicabile.

**IX.** **ÎNCETAREA CONTRACTULUI**

**Art. 11**.

Prezentul contract de mandat încetează în următoarele cazuri:

1. încetarea procedurii prevăzute de Legea nr. 85/2014, cu modificările și completările ulterioare ;
2. renunțarea mandatarului la mandatul său. În această situație, mandatarul este obligat să notifice mandantului cu cel puțin 30 de zile calendaristice înainte renunțarea sa, în caz contrar rămânând obligat la daune interese pentru pagubele ce le-ar provoca;
3. revocarea de către mandant – Județul Cluj a mandatului său oricând acesta hotărăște, caz în care drepturile prevăzute la art. 3 se acordă până la data hotărârii de revocare;
4. decesul sau incapacitatea mandatarului de a-și îndeplini obligațiile;
5. prin acordul părților;
6. schimbări legislative de natură a împiedica asemenea formă de mandatare ;
7. în alte situații prevăzute de lege sau dispuse de către instanțele judecătorești competente.

**X.** **OBLIGAȚIA DE** **CONFIDENȚIALITATE ȘI LOIALITATE**

**Art. 12**

Mandatarul este obligat să-și folosească cunoștințele și capacitatea de muncă în interesul mandantului și să își exercite mandatul cu loialitate.

**Art. 13**

Pe toată durata prezentului contract, mandatarul este obligat să păstreze confidențialitatea datelor și informațiilor la care are acces în calitate de administrator special. Această obligație se menține și pentru o perioada de 2 ani de la încetarea prezentului contract.

**XI. FORȚA MAJORĂ**

**Art. 14**

(1) Fiecare parte poate suspenda îndeplinirea oricărei obligații din contractul de mandat pentru orice perioadă în care este împiedicată să execute obligația respectivă, ca rezultat direct al unui eveniment de forță majoră.

(2) Forța majoră reprezintă un eveniment neprevăzut și de neevitat care apare pe perioada derulării contractului de mandat, care este în afara controlului părților și care împiedică total sau partial îndeplinirea obligațiilor contractuale ale acestora. Aceste evenimente includ, dar nu se limitează la: război, cutremur, incediu, furtună, inundație, alte calamități naturale similare.

(3) Pentru a avea efecte exoneratoare de răspundere, atât începutul, cât și sfârșitul evenimentului de forță majoră trebuie notificate celeilalte părți în termen de 5 zile de la apariție. Omisiunea notificării va face ca partea care nu s-a conformat să suporte toate daunele provocate celeilalte părți prin neanunțare în termen.

**XII. LITIGII**

**Art. 15**

(1) Părțile convin ca toate neînțelegerile rezultate din interpretarea, executarea sau încetarea prezentului contract, să fie soluționate pe cale amiabilă.

(2) În cazul în care nu este posibilă rezolvarea pe cale amiabilă a diferendului apărut, părțile se vor adresa instanțelor judecătorești competente de pe teritoriul României.

**XIII. DISPOZIȚII FINALE**

**Art. 16**

(1) Contractul este guvernat de legea română și se execută cu bună-credință.

(2) Părțile declară că prezentul contract de mandat s-a încheiat cu respectarea dispozițiilor legale în vigoare.

(3) Mandatarul nu poate transmite sau substitui mandatul unei alte persoane;

(4) Prevederile prezentului Contract se completează cu dispozițiile privitoare la mandat din Codul Civil, cu dispozițiile Legii nr. 85/2014 privind procedurile de prevenire a insolvenței și insolvență, precum și cu prevederile legislației în domeniul financiar-contabil și fiscal.

(5) Prezentul contract a fost încheiat în două exemplare originale câte unul pentru fiecare parte.

**MANDANT, MANDATAR,**

**JUDEȚUL CLUJ ADMINISTRATOR SPECIAL**

**PREȘEDINTE al societății PAZĂ ȘI PROTECȚIE CLUJ S.R.L.**

**Alin TIȘE HABALA ORIETA MARIA**

**Contrasemnează:**

**PREŞEDINTE, SECRETAR GENERAL AL JUDEŢULUI,**

Alin Tişe Simona Gaci